Illum, fil-Forum Ekonomiku Dinji f'Davos, 76 imsieħeb — l-Unjoni Ewropea u 48 membru ieħor tal-Organizzazzjoni Dinjija tal-Kummerċ (WTO) — iddeċidew li jibdew in-negozjati biex jistabbilixxu regoli globali dwar il-kummerċ elettroniku.* Il-Kummissarju għall-Kummerċ Cecilia Malmström qalet: “Huwa inkoraġġanti li qed naraw tant imsieħba li qed jingħaqdu ma' din l-inizjattiva. Il-kummerċ elettroniku huwa realtà fil-biċċa l-kbira tad-dinja, u għalhekk nafuha liċ-ċittadini u lill-kumpaniji tagħna li ntuhom ambjent online prevedibbli, effettiv u sigur għall-kummerċ. Ħerqanin li naħdmu mal-membri interessati tad-WTO kollha, bi flessibbiltà u pragmatiżmu, biex noħolqu sett ta' regoli tassew komprensivi u ambizzjużi.” L-aħħar żewġ deċennji raw it-tkabbir esponenzjali tal-kummerċ elettroniku domestiku u transfruntier. Minkejja din iż-żieda rapida fit-tranżazzjonijiet elettroniċi, ma hemm l-ebda regoli multilaterali speċifiċi fid-WTO li jirregolaw dan it-tip ta' kummerċ. Minflok, in-negozji u l-konsumaturi jkollhom jiddependu fuq taħlita ta' regoli maqbula minn xi pajjiżi fil-ftehimiet bilaterali jew reġjonali tagħhom. Ir-regoli tad-WTO dwar il-kummerċ se jkollhom il-mira li jsaħħu l-opportunitajiet u jindirizzaw l-isfidi tal-kummerċ elettroniku kemm fil-pajjiżi żviluppati kif ukoll dawk fil-fażi tal-iżvilupp. In-negozjati għandhom iwasslu għal qafas legali multilaterali li kemm il-konsumaturi kif ukoll in-negozji, partikolarment dawk iżgħar, ikunu jistgħu joqogħdu fuqhom biex issir iktar faċli u sigura li tixtri, tbigħ u tagħmel il-kummerċ online. Pereżempju, ir-regoli l-ġodda: It-tnedija ta' dawn in-negozjati turi li d-WTO għadha fiċ-ċentru tat-tfassil internazzjonali tar-regoli u għadha sservi ta' pjattaforma li fiha gruppi ta' pajjiżi interessati jaqblu li jaħdmu flimkien biex jiżviluppaw regoli ġodda b'mod miftuħ u inklużiv. Il-proċess ta' negozjati li huwa maħsub li jibda f'Marzu 2019 huwa miftuħ għal membri oħrajn tad-WTO li jaf ikunu għadhom interessati li jissieħbu. Aġġornat fid-29/01/2019, fl-10:00.